D Ô V O D O V Á    S P R Á V A

A. Všeobecná časť

Vládny návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá  ako iniciatívny materiál.

Zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov upravuje podmienky vykonávania vnútrozemskej plavby, práva a povinnosti právnických osôb a fyzických osôb zúčastnených na vnútrozemskej plavbe, podmienky podnikania vo vodnej doprave, podmienky regulácie trhu vo vodnej doprave, pôsobnosť orgánov štátnej správy a štátneho odborného dozoru na úseku vnútrozemskej plavby, klasifikáciu a technickú spôsobilosť plavidiel, práva a povinnosti členov posádky plavidla, odborné vyšetrovanie plavebných nehôd a sankcie za porušenie povinností ustanovených týmto zákonom. 

Návrhom zákona sa odstraňujú nedostatky súčasného znenia zákona, ktorý nedostatočným spôsobom reflektuje potreby efektívneho, hospodárneho a systémovo udržateľného riešenia vybraných problémov súvisiacich s rozvojom, modernizáciou 
a funkčným usporiadaním verejných prístavov Slovenskej republiky. V aplikačnej praxi sa ukazuje, že existujúca právna úprava v niektorých častiach neumožňuje primerane flexibilné rozhodovanie o ďalšom funkčnom smerovaní prístavných území, o usporiadaní majetkových vzťahov a o príprave rozvojových a modernizačných projektov, ktoré sú nevyhnutné na zachovanie konkurencieschopnosti, prevádzkovej udržateľnosti a investičnej pripravenosti verejných prístavov do budúcnosti. Zároveň súčasný právny stav v potrebnom rozsahu nenadväzuje na plnenie úloh vyplývajúcich z uznesenia vlády Slovenskej republiky č. 770 z 18. decembra 2024, ktorým vláda Slovenskej republiky schválila návrh opatrení s cieľom ďalšieho rozvoja obchodnej spoločnosti Verejné prístavy, a. s.
Na základe Rámcovej dohody a následných transakčných dokumentov došlo v auguste 2025 k prevodu pozemkov, infraštruktúry a superštruktúry vo verejných prístavoch Bratislava a Komárno, obchodných podielov v dcérskej spoločnosti Lodná flotila, s. r. o. vlastniacej plavidlá, ako aj k postúpeniu práv a povinností voči vybraným tretím stranám a urovnaniu súdnych sporov medzi spoločnosťou Verejné prístavy, a. s. a spoločnosťou Slovenská plavba a prístavy, a. s. Týmito krokmi bola odstránená dvojkoľajnosť vlastníctva kľúčových aktív, ktorá bola dlhoročnou prekážkou rozvoja verejných prístavov v Slovenskej republike. Tým sa splnila úloha z Programového vyhlásenia vlády Slovenskej republiky na roky 2023 – 2027 v časti Vnútrozemská plavba „Vláda má záujem pre rozvoj verejných prístavov v Slovenskej republike vysporiadať majetkovo právne vzťahy.“.
Zároveň, uznesením vlády Slovenskej republiky č. 569 z 2. októbra 2024 bol investičný projekt ,,Modernizácia Prístavu Bratislava“ určený za strategickú investíciu podľa zákona 
č. 142/2024 Z. z. o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov v znení neskorších predpisov.
Návrhom zákona sa vytvárajú predpoklady na ďalší rozvoj spoločnosti Verejné prístavy, a. s. prostredníctvom komerčného financovania, pri súčasnom využití finančných zdrojov súkromného kapitálu, a to vytvorením ekonomicko-právnych podmienok na to, aby spoločnosť Verejné prístavy, a. s. mohla fungovať ako „market unit“, t. j. financovať sa primárne 
z vlastných príjmov a komerčných zdrojov.

Návrh zákona nepredpokladá žiadne vplyvy, t. j. vplyvy na rozpočet verejnej správy, vplyvy na limit verejných výdavkov, vplyvy na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti a ani vplyvy na manželstvo, rodičovstvo a rodinu a ani vplyvy na služby verejnej správy pre občana. 

Návrh zákona je v súlade s ústavou, s ústavnými zákonmi a nálezmi ústavného súdu, 
s inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie. 

Návrh zákona nie je predmetom vnútrokomunitárneho pripomienkového konania.









